12.6.2023
FI
Euroopan unionin virallinen lehti
C 204/11
2.1.3.
Vakuuksille asetettavat vaatimukset
Yleisesti ottaen on hyödyllistä sallia keskusvastapuolten hyväksyä vakuudeksi julkisia takauksia ja julkisia pankkitakauksia.
EKP panee merkille unionin sääntelytoimet, joilla lievennetään viime aikoina koetuista markkinoiden ennennäkemättömistä heilahteluista johtuvia poikkeuksellisia likviditeettipaineita.
Epäselvyyksien välttämiseksi ja koska ehdotuksessa ei viitata liikepankkitakausten erityispiirteisiin, EKP korostaa, ettei se kannata sen sallimista, että vakuudettomia liikepankkitakauksia olisi jatkuvasti pidettävä hyväksyttävinä vakuuksina (34).
Vakuudettomien liikepankkitakausten hyväksymisen tulisi säilyä väliaikaisena sääntelytoimenpiteenä, jota sovelletaan ainoastaan finanssialan ulkopuolisiin vastapuoliin.
Mahdollisuus hyväksyä jatkuvasti vakuudettomia liikepankkitakauksia merkitsisi sääntelyn mukaisen riskinsietokyvyn rakenteellista muutosta, joka menisi pidemmälle kuin tavoite, joka koskee muiden kuin pankkien poikkeuksellisten likviditeettikriisien ratkaisemista.
Lisäksi EKP varoittaa sallimasta sitä, että keskusvastapuolet voisivat hyväksyä liikepankkitakauksia kaikilta määritysosapuolilta, myös rahoituslaitoksilta, eikä ainoastaan finanssialan ulkopuolisilta vastapuolilta, kuten tällä hetkellä.
Lopuksi EKP ehdottaa ESMAn laatimien teknisten sääntelystandardien soveltamisalan laajentamista.
Näissä standardeissa vahvistetaan edellytykset, joiden täyttyessä liikepankkitakaukset voidaan hyväksyä vakuudeksi julkisten takausten ja julkisten pankkitakausten sisällyttämiseksi.
Näin ESMA voisi tarkentaa asiaankuuluvia vakuuksille asetettavia vaatimuksia, jotka liittyvät julkisiin takauksiin ja julkisiin pankkitakauksiin.
2.1.4.
Raportointivelvollisuus
EKP kannattaa voimakkaasti ehdotusta poistaa ilmoitusvelvollisuutta koskeva vapautus, joka koskee sellaisia konserninsisäisiä transaktioita, joissa on mukana finanssialan ulkopuolinen vastapuoli (35).
Kun tämä vapautus otettiin käyttöön vuonna 2017, EKP havaitsi useita kielteisiä vaikutuksia Euroopan markkinarakenneasetuksen mukaisesti raportoitujen tietojen laatuun ja käyttökelpoisuuteen sekä viranomaisten kykyyn seurata rahoitusvakautta tietyillä rahoitusmarkkinoiden osa-alueilla (36).
Nämä seuraukset ovat edelleen merkityksellisiä.
Esimerkiksi tiettyjä konserninsisäisiä transaktioita koskevien tietojen puute on haitannut EKP:tä sen hoitaessa rahoitusjärjestelmän vakauteen liittyviä tehtäviään energiamarkkinoiden levottomuuden aikana vuonna 2022.
Finanssialan ulkopuolisten yritysten toiminta muodostaa erittäin suuren osan energiajohdannaismarkkinoista.
Tämän seurauksena vähintään yhden finanssisalan ulkopuolisen vastapuolen kanssa tehtyjä konserninsisäisiä transaktioita koskevien tietojen puuttuminen merkitsi olennaista vajetta EKP:n valmiuksissa valvoa tätä johdannais­ markkinoiden segmenttiä.
Hyödykejohdannaismarkkinoilla konserninsisäiset transaktiot muodostavat olennaisen osan markkinaosapuolten välisten kahdenvälisten vastuiden kokonaismäärästä, ja niiden yksilöinti voi paljastaa joidenkin suurten ryhmittymien merkittävyyden rahoitusjärjestelmän vakauden näkökulmasta.
Vaikka viimeaikainen levottomuus vaikutti pääasiassa energiaan liittyviin hyödykejohdannaisiin, tulevien kriisien luonnetta ei voida ennustaa.
Yleisesti ottaen kattavan markkinakuvan puuttuminen voi myös haitata toimivaltaisten viranomaisten suorittamaa nopeasti muuttuvan markkinadynamiikan tehokasta seurantaa.
Tässä yhteydessä on tärkeää huomata, että Euroopan parlamentin ja neuvoston asetukseen (EU) N:o 2015/2365 (37) ei sisälly vastaavaa vapautusta, joka koskisi konserninsisäisten takaisinmyyntisopimusten, arvopapereilla toteutettavien rahoitustoimien ja vakuudellisen limiittiluotonantotoimien ilmoittamista.
Konserninsisäisten transaktioiden, joissa on mukana finanssisalan ulkopuolinen vastapuoli, vapauttaminen Euroopan markkinaraken­ neasetuksen mukaisista raportointivaatimuksista on tärkeä toimenpide täydellisen markkinakuvan luomiseksi ja asianomaisten asetusten välisen johdonmukaisuuden saavuttamiseksi.
(34) Ks. ehdotetun asetuksen 1 artiklan 33 alakohdan a alakohta, jolla muutetaan Euroopan markkinarakenneasetuksen 46 artiklan 1 kohtaa.
(35) Ks. ehdotetun asetuksen 1 artiklan 5 alakohdan a alakohta.
(36) Ks. ehdotuksesta Euroopan parlamentin ja neuvoston asetukseksi asetuksen (EU) N:o 648/2012 muuttamisesta määritysvelvol­ lisuuden, määritysvelvollisuuden keskeyttämisen, raportointivaatimusten, sellaisten OTC-johdannaissopimusten riskienpienentämis­ tekniikoiden, joille ei ole tehty keskusvastapuolimääritystä, kauppatietorekisterien rekisteröinnin ja valvonnan sekä kauppatietore­ kistereitä koskevien vaatimusten osalta (EUVL C 385, 15.11.2017, s. 10) 11. lokakuuta 2017 annetun EKP:n lausunnon CON/2017/42 2.2.1–2.2.3 kohta.
(37) Euroopan parlamentin ja neuvoston asetus (EU) 2015/2365, annettu 25 päivänä marraskuuta 2015, arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä sekä asetuksen (EU) N:o 648/2012 muuttamisesta (EUVL L 337, 23.12.2015, s. 1).